De er nogle gange de små detaljer, der kan gøre den store forskel. Sådan oplever de det i hvert fald hos Nordjyllands Trafikselskab. Her bærer trafikkontrollørerne i dag blå jakker i stedet for de traditionelle sorte af slagsen, når de tjekker billetter hos passagerer i busser og tog. - Siden vi er skiftet til de blå jakker bliver vi taget helt anderledes imod, end da vi havde de sorte jakker. Folk føler ikke på samme måde, at det er et "buspoliti", der kommer, siger trafikkontrollør Jess Møller fra Nordjyllands Trafikselskab. Nordjyllands Trafikselskabs medarbejdere kan tydeligt mærke, at omgangstonen er blevet mere hård i løbet af de seneste år. Derfor har trafikselskabet ændret forskellige ting for at undgå, at der opstår konflikter i mødet med kunderne. - Vi har taget konsekvensen og udskiftet vores sorte uniformer med blå, fordi vi er der som en servicerådgiver, og det vil vi gerne udstråle, siger Mette Henriksen, chef for Kunder & Salg hos Nordjyllands Trafikselskab. Udstråler ikke samme autoritet Det er kun 0,7 procent af de passagerer, trafikkontrollørerne tjekker, som ikke har en korrekt billet, og derfor prøver Nordjyllands Trafikselskab at ændre folks opfattelse af kontrollørerne. De skal ses som et serviceorgan frem for "busbetjente", som udelukkende har til hensigt at udstede kontrolafgifter. - Der er ikke den samme autoritet i en blå uniform, og der er ikke lagt kimen til den samme konflikt, når man kommer for at billettere, siger Mette Henriksen. Jess Møller kan tydeligt mærke, at han har fået nyt arbejdstøj, når han passer sit job i de nordjyske busser. - Vi virker meget mere servicemindede, efter at vi er gået fra de sorte jakker til de blå. Vi arbejder egentlig, som vi altid har gjort, men folk ser anderledes på os. Vi bliver spurgt meget mere om ting, end vi gjorde førhen, siger Jess Møller.

Opsummering:
Nordjyllands Trafikselskab har givet trafikkontrollørerne blå jakker i stedet for sorte. Det har betydet færre konflikter med passagererne.